Danmarks Radio er på hælene eller det, der er værre, men hvordan kommer man bedst den lige så åbenlyst nødlidende som nødvendige mediemastodont til undsætning? Jeg kan ikke huske et tidspunkt, hvor der har været mere brug for en stærk leverandør af public service end nu, men jeg kan heller ikke erindre, at DR har fremstået så svagt som nu og har haft så mange fjender som netop nu.

Problemet med DR lige nu er, at det er svært at elske en institution, der tilsyneladende hader sig selv så inderligt.

Hvis man taler med fagmedarbejderne, DR’s publicistiske rygrad, oplever man kun opgivende miner og dyb frustration. Og vreden er ikke vendt mod DR’s ydre fjender, alle de skingre kommentatorer og politikere, der rutinemæssigt råber op, hvis institutionen drister sig til satire eller programindhold af den frisindede slags, men mod de indre forhold.